ພວກມຸສລິມຫົວຮຸນແຮງໂຈມຕີ ໂຮງແຮມໃນໂຊມາເລຍ
ຖະແຫຼງຂ່າວເວົ້າວ່າ ພວກມືປືນໄດ້ບຸກໂຈມຕີໂຮງແຮມ Muna ແລະໄດ້ທຳການຍິງສັງຫານ ແບບບໍ່ເລືອກໜ້າ ກ່ອນຈະລະເບີດໂຕຕາຍ.
ລັດຖະບານໂຊມາເລຍກ່າວວ່າ ພວກມຸສລິມຫົວຮຸນແຮງ ໄດ້ໂຈມຕີໂຮງແຮມ ແຫ່ງນຶ່ງທີ່ນະຄອນຫຼວງໂມກາດິສຊູ ໃນວັນອັງຄານມື້ນີ້ ເຮັດໃຫ້ມີຜູ້ເສຍຊີວິດຢ່າງນ້ອຍ 31 ຄົນຮວມທັງສະມາຊິກສະພາແຫ່ງຊາດ 6 ຄົນ ກະຊວງຖະແຫຼງຂ່າວຂອງໂຊມາເລຍໄດ້ຖິ້ມໂທດໃນການ ໂຈມຕີຄັ້ງນີ້ ໃສ່ກຸ່ມ Al-Shabab ຊຶ່ງເປັນນຶ່ງໃນບັນດາ ກຸ່ມມຸສລິມຫົວຮຸນແຮງ ທີ່ພະຍາຍາມຫາທາງໂຄ່ນລົ້ມ ລັດຖະບານໃນເວລານີ້ ຖະແຫຼງຂ່າວເວົ້າວ່າພວກມືປືນທີ່ບຸກໂຈມຕີທີ່ໂຮງແຮມ Muna ໃນຕອນເຊົ້າຂອງວັນອັງຄານມື້ນີ້ ໄດ້ໃສ່ຊຸດເຈົ້າໜ້າທີ່ຮັກສາຄວາມສະຫງົບຂອງ ໂຊມາເລຍ ແລະວ່າຫຼັງຈາກນັ້ນພວກຫົວຮຸນແຮງກໍໄດ້ທຳການຍິງສັງຫານ ແບບບໍ່ເລືອກໜ້າ ກ່ອນຈະລະເບີດໂຕຕາຍ ໂຮງແຮມແຫ່ງນີ້ແມ່ນເປັນບ່ອນທີ່ ພວກຜູ້ແທນສະພາແລະເຈົ້າໜ້າທີ່ລັດຖະບານມັກ ນິຍົມກັນໄປພັກຜ່ອນ ທະຫານລັດຖະບານໄດ້ເຂົ້າປິດລ້ອມໂຮງແຮມດັ່ງກ່າວ ຂະນະ ທີ່ສຽງປືນລະເບີດຂຶ້ນຢູ່ທາງນອກ ໃນມື້ວັນຈັນວານນີ້ ພວກຫົວຮຸນແຮງ Al-Shabab ໄດ້ປະກາດກ່ຽວກັບການບຸກໂຈມຕີ ຄັ້ງໃໝ່ ຕໍ່ກຳລັງຂອງຝ່າຍລັດຖະບານແລະກຳລັງຂອງສະຫະພາບອາຟຣິກາ ທີ່ສະໜັບ ສະໜຸນລັດຖະບານໂຊມາເລຍນັ້ນ ມີພົນລະເຮືອນຢ່າງນ້ອຍ 29 ຄົນ ເສຍຊີວິດໃນການ ປະທະກັນ ກ່ອນການໂຈມຕີໂຮງແຮມ ການປະກາດຂອງກຸ່ມຫົວຮຸນແຮງ Al-Shabab ມີຂຶ້ນ ຂະນະທີ່ສະຫະພາບອາຟຣິກາ ກ່າວວ່າທະຫານ Uganda ຈຳນວນຫຼາຍຮ້ອຍຄົນໄດ້ເດີນທາງໄປເຖິງນະຄອນຫຼວງ ໂມກາດິສຊູແລ້ວເພື່ອເສີມກຳລັງຮັກສາສັນຕິພາບຂອງສະຫະພາບອາຟຣິກາ ຈຳນວນ 6,000 ຄົນທີ່ນັ້ນ